
Ehituslubade väljastamine ja kirjalike nõusolekute andmine (Mõisa tn 4)
1. ASJAOLUD JA MENETLUSE KÄIK
Läbivaatamiseks laekusid Mõisa tn 4 krundi omanikult kirikuhoone ja kellatorni püstitamiseks ning territooriumi heakorrastamiseks ehituslubade ning piirdeaia püstitamiseks ja välisvõrkude ehitamiseks kirjalike nõusolekute taotlused koos kooskõlastatud ehitusprojekti ning riigilõivu maksekorraldusega. Ehitusprojekt on koostatud vastavalt Narva Volikogu 17.12.2009. a otsusega nr 192 „Mõisa tänava äärse maa-ala detailplaneering” kehtestatud detailplaneeringule ning Narva Linnavalitsuse 28.12.2011. a kinnitatud korraldusega nr 1228-k projekteerimistingimustele „Mõisa tn 4 kirikuhoone püstitamine detailplaneeringu alusel”. Projekt on kooskõlastatud kõigi projekteerimistingimustega ettenähtud asutustega. 
Esitatud dokumentide läbivaatamisel on avastatud, et territooriumi heakorrastamisel basseini-purskkaevu ehitamiseks puuduvad konstruktiivne, elektri- vee-, ja kanalisatsioonivarustuse osad.
Tuvastatud puudused võimaldavad väljastada ehitusload ja anda kirjalikud nõusolekud, kuid täiendavate kohustustega.

2.    ÕIGUSLIKUD ALUSED

2.1. Ehitusseaduse § 23 lõike 1 kohaselt ehitusloa väljastab ja tunnistab kehtetuks kohalik omavalitsus.

2.2. Narva linna ehitusmääruse §24  lõigete 4, 5 kohaselt koostab ehitusjärelevalveosakond haldusakti eelnõu ehitusloa väljastamise või sellest keeldumise kohta ning esitab selle Linnavalitsusele kinnitamiseks.
2.3. Ehitusseaduse § 16 lõike 1 kohaselt kohaliku omavalitsuse kirjalik nõusolek on nõutav, kui ehitatakse väikeehitist, mille ehitisealune pind on 20–60 m2; muudetakse ehitise tehnosüsteemi või asendatakse kogu tehnosüsteem samaväärsega; püstitatakse detailplaneeringu koostamise kohustusega aladel maa-ala piiramiseks piirdeaedasid, mille ehitamiseks on vajalikud kaevetööd.

2.4. Narva Linnavolikogu 29. mai 2003. a määrusega nr 28/17 "Narva Linnavalitsuse kirjalike                                nõusolekute väljaandmise ja nende väljastamise keeldumise õiguse delegeerimine" on delegeeritud Narva Linnavalitsusele õigus Ehitusseaduse §16 lõike 5 alusel välja anda kirjalikke nõusolekuid ja õigus keelduda neid väljastamast.

3. OTSUS
3.1. Väljastada ehitusluba kirikuhoone ja kellatorni püstitamiseks;
3.2. Väljastada ehitusluba territooriumi heakorrastamiseks (haljastus ja heakorrastus, bassein-purskkaev, parkla);
3.3. Anda kirjalikud nõusolekud vee-, sademevee-, kanalisatsiooni- ja soojustorustiku ehitamiseks;
3.4. Anda kirjalik nõusolek kiriku elektrivarustuse ja territooriumi välisvalgustuse ehitamiseks;
3.5. Kohustada Mõisa tn 4 krundi omanikku koos ehitamise alustamise teatisega territooriumi heakorrastamiseks (haljastus ja heakorrastus, bassein-purskkaev, parkla) esitama ehituslubade ning kirjaliku nõusoleku väljastajale basseini-purskkaevu konstruktiivne, elektri- vee-, ja kanalisatsioonivarustuse projektid.
4. RAKENDUSSÄTTED
4.1. Käesolev korraldus jõustub seadusega ettenähtud korras.

4.2. Käesolevat korraldust on võimalik vaidlustada Tartu Halduskohtu Jõhvi  kohtumajas 30 päeva jooksul arvates korralduse teatavakstegemisest.  

